PLANB-VGI วิ่ง! รับอานิสงส์ “สื่อนอกบ้าน” ขาขึ้น
PLANB-VGI วิ่ง! โบรกมองว่ารายได้ของสื่อ OOH จะเพิ่มขึ้นในอีก3 ปีข้างหน้าจะชิงส่วนแบ่งตลาดจากสื่อทีวีได้มากขึ้นจากพฤติกรรมการใช้ชีวิตนอกบ้านของคนไทย โดย PLANB ให้ราคาเป้าหมายอยู่ที่ 9.10 บาท และ VGI ราคาเป้าหมายที่ 5.50 บาท
PLANB-VGI วิ่ง! โบรกมองว่ารายได้ของสื่อ OOH จะเพิ่มขึ้นในอีก3 ปีข้างหน้าจะชิงส่วนแบ่งตลาดจากสื่อทีวีได้มากขึ้นจากพฤติกรรมการใช้ชีวิตนอกบ้านของคนไทย โดย PLANB ให้ราคาเป้าหมายอยู่ที่ 9.10 บาท และ VGI ราคาเป้าหมายที่ 5.50 บาท
30 ม.ค. 2566

ผู้สื่อข่าวรายงานว่า วันนี้ (30 ม.ค. 66) ราคาหุ้น บริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 10:08 น. อยู่ที่ระดับ 8.70 บาท บวก 0.20 บาท หรือ 2.35% สูงสุดที่ระดับ 8.75 บาท ต่ำสุดที่ระดับ 8.65 บาท ด้วยมูลค่าการซื้อขาย 51.81 ล้านบาท
บริษัท วีจีไอ จำกัด (มหาชน) หรือ VGI ราคาอยู่ที่ระดับ 4.72 บาท บวก 0.06 บาท หรือ 1.29% สูงสุดที่ระดับ 4.74 บาท ต่ำสุดที่ระดับ 4.70 บาท ด้วยมูลค่าการซื้อขาย 6.17 ล้านบาท
บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ว่า ทางฝ่ายวิจัยพบว่าสื่อนอกบ้าน OOH เป็นเพียงกลุ่มเดียวที่สามารถเติบโต 68% เมื่อเทียบกับงวดเดียวกันของปีก่อน และจากไตรมาสก่อนหน้า เพิ่มขึ้น 21% ในขณะที่สื่อ TV ลดลง 9% เมื่อเทียบกับงวดเดียวกันของปีก่อน และลดลง 4% จากไตรมาสก่อนหน้า
โดยประเมินว่ารายได้ของสื่อ OOH จะเพิ่มขึ้นในอีก 2-3 ปีข้างหน้า ตอกย้ำมุมมองด้านบวกต่อสื่อ OOH โดยจากรายงานของ Nielsen ยอดโฆษณาสื่อ OOH ในปี 2565 เพิ่มขึ้นถึง 46% เมื่อเทียบกับงวดเดียวกันของปีก่อนเป็น 1.5 หมื่นล้านบาท
ทั้งนี้ แม้ว่ายอดโฆษณาของสื่อ OOH ในปี 2565 จะเติบโตอย่างโดดเด่น แต่ยังคงคาดว่ายอดโฆษณาสื่อ OOH จะเพิ่มขึ้นต่อเนื่องในอีกสามปีข้างหน้า เนื่องจากการเปลี่ยนแปลงในระยะยาวของปัจจัยพื้นฐาน โดยคนไทยนิยมดู TV น้อยลง และใช้เวลาอยู่นอกบ้านมากขึ้น
นอกจากนี้ ทางฝ่ายวิจัยยังคงเลือกหุ้นเด่น คือ PLANB พร้อมให้ราคาเป้าหมาย 9.10 บาท เพราะจะได้อานิสงส์อย่างเต็มที่จากการที่สื่อนอกบ้าน OOH อยู่ในขาขึ้น และชิงส่วนแบ่งตลาดมาได้มากขึ้น
รวมถึงหุ้น VGI มองว่าหลังจากที่บริษัทมีผลขาดทุนจากธุรกิจหลักติดต่อกันมาหลายไตรมาสคาดว่าบริษัทน่าจะเริ่มพลิกฟื้นได้ตั้งแต่ไตรมาส 3/2566 โดยจะได้แรงหนุนจากการฟื้นตัวอย่างแข็งแกร่งในธุรกิจสื่อนอกบ้าน เนื่องจากจำนวนผู้โดยสารรถไฟฟ้า BTS เพิ่มขึ้นอย่างต่อเนื่อง ทั้งนี้จึงคาดว่า UR จะเพิ่มขึ้น พร้อมแนะนำซื้อราคาเป้าหมายที่ 5.50 บาท